Grün 80
Grüen 80 isch dr Naame vo dr 2. Schwizerische Usstellig für Garte- und Landschaftsbau 1980 in dr Brügliger Ebeni in dr Gmäind Münchestäi gsi. D Dramhaltstell häisst zwar offiziell «Nöiji Wält» und s Gländ «Park im Grüene», d Lüt bruche aber immer no d Bezäichnig «Grüen 80». Dr Park isch rund um d Uur für s Publikum offe.

Mit em ÖV chunnt mä zum Park über d Dram- und Bushaltstelle «Nöiji Wält» und vo dört diräkt in d Grüen 80. Über d S-Bahn-Haltstell «Baasel Dreispitz» oder d Dramhaltstell «St. Jakob» chunnt mä zum Botanische Garte näbedraa.

D Gartebauusstellig Grüen 80 

Am 12. April 1980 isch d Ustellig vom Bundesbresidänt Georges-André Chevallaz eröffnet worde und si isch bis zum 12. Oktober gange. D Usstellig het öbbe 60 Millioone Franke kostet und d Usstelligsflechi isch 46 Hektaare grooss gsi. Mä het 13'000 Böim und Strüüch aapflanzt. Äins vo de Woorzäiche isch dr «Dino» gsi, e groosse Saurier us Beton, wo bis Aafang 2005 erhalte bliiben isch. Denn isch er aber z alt gsi und mä het s nüme welle riskiere, ass er wurd iistürze. Dorum isch dr Dino, wo ursprünglig nume für d Duur vo dr Grüen-80-Usstellig blaant gsi isch, abgrisse worde. 

En anders Woorzäiche vo dr Usstellig isch e Durm mit ere Ussichtsblattform, wo sich dräit het und wo wien e Lift uufe- und aabegfaare worden isch. Dä stoot hüte im Europa-Park as d Attrakzioon Euro-Tower. En anderi Attrakzioon isch d Monorail, wo die verschiidene Däil vom Parks mitenand verbunde. Si isch wider abbaut worde, wo d Ustellig ume gsi isch.

Die groossi rotbruuni Blastik us Iise, «Amboss», vom Bernhard Luginbühl stoot in dr Nööchi vom Seeufer und isch e Blickfang und Rutschbaan für d Chinder. 

Mee as drei Milione Bsuecher si in d Grüen 80 choo. Äini vo deene isch d Königin Elisabeth II. gsi.

Dr spööteri Färnseamoderator bim Schwizer Färnsee, dr Kurt Aeschbacher, isch bi dr Grüen 80 Vizediräkter gsi.

Noochberschaft 
Grad näb em hütige Park isch dr Botanisch Garte Brüglige, won e Däil vo dr Grüen 80 gsi isch und vo dr Stadt Baasel underhalte wird. Er umfasst en Änglische Garte, e Chrütersammlig und e Rhododendron-Sammlig. Usserdäm befindet sich dört au die permanänti Kutschen-Usstellig vom Historische Museum Baasel.

D Migros und dr Park im Grüene 
D Migros Baasel het s noch dr Garteschau 1980 uf sich gnoo, sich wäärend 100 Joor um s Gländ z kümmere. Bis jetzt het si 36 Millioone Franke drfüür usgee. In dr Grüen 80 git s meereri Weijer, Waldstück, Freiflechene, Skulptuure, Grill-Standort und zwäi Restorant.

D Dinosaurier-Usstellig 2005 

Im Joor 2005 het en Ustellig stattgfunde, wo us mee as eme Dotzed lääbensgroossi und realistischi Plastiksaurier bestande het; dr Seismosaurus – wo no vil gröösser isch as dr alti Beton-Dino – söll no lengeri Zit blibe stoo. Mee as 700'000 Lüt häi die Dino-Usstellig bsuecht, under ene e Hufe Schuelchinder.

In dr Nacht uf e 21. Mai 2005 häi Wandaale d Usstelligsobjekt stark beschädiget und dr Velociraptor isch spurloos verschwunde. D Migros het gsäit, ass dr Sachschade öbbe 250'000 Franke hooch gsi sig.

Weblingg 
 Park im Grünen Münchenstein
 Merian Park

Mäss z Basel
Münchestäi
Kultur z Basel
Parkaalaag z Basel